કિટલીની ચર્ચામાંય ફૂટબોલનું એકહથ્થુ વર્ચસ્વ છવાયું છે. એક મિત્રને ફૂટબોલમાં ધરાર ટપ્પો નથી પડતો. બધાં ચર્ચા કરતા હોય ત્યારે તેમને મુંગા ઊભા રહેવું પડે છે. એટલે તેમણે આ સાથીઓમાંના ફૂટબોલના ખાંટુ લાગતા એક મિત્ર પાસેથી માર્ગદર્શન લેવાનું શરૂ કર્યું છે. ‘એક ટીમમાં કેટલા લોકો હોય? બાકીના બહાર બેઠા-બેઠા શું કરે? ગોલકીપર ગોલ કરી શકે? ગોલકીપરનું મગજ જાય ને કોઈકને બચકું ભરી લે કે માથું મારી દે અને તેને રેડ કાર્ડ અપાય તો ગોલપોસ્ટનું શું થાય? મહિલાઓનો ફૂટબોલ વર્લ્ડકપ નથી યોજાતો? આ ઓફસાઈડ એટલે શું?’ ખાંટુ મિત્રએ બધાંનાં જવાબ આપ્યાં પણ ઓફસાઈડનાં નિયમને તેઓ સમજાવી ન શક્યા કેમકે ઓફસાઈડનો નિયમ છે જ અઘરો.